Vormiliselt on Eesti omalt poolt tühistanud-juunikommunistidest riigireeturite poolt 1940. aastal vastuvõetud riiklikud aktid. Puutumata on jäänud aga nii kollektiivselt kui individuaalselt õigustühiseks tunnistatud deklaratsioonide autorid: "juulivolikogu" (mag.jur. Artur Mägi väljend) 80 liiget, nende hulgas Kremlis Stalinit ülistanud 21 "täisvolilist" esindajat. Eesti Vabariigi  kodanikena ei võinud olla neile teadmata, et nende kui seadusvastaselt valitud Riigivolikogu liikmete poolt vastuvõetud deklaratsioonid riigikorrast ja liitmisest N. Liiduga ja N. Liidu Ülemnõukogule esitatud ühinemispalve olid täielikus vastuolus Eesti Vabariigi põhiseadusega. "Valges raamatus" nimetati nende tegevus riigireetmiseks, mis kehtivate seaduste järgi oleks olnud kriminaalkorras karistatav.